Lars Boje Mathiesen (UFG), 2023-11-03:
Jeg tvivler ikke på, at man har haft de bedste intentioner, også når det kom til det med den strategiske byplanlægning derude, men vi har også her at gøre med en regering, som siger, at de vil spare på administrationen ude i kommunerne, og at vi skal have mindre bureaukrati.
Men i det her lovforslag er nøgleordet jo, at man pålægger kommunerne et stykke arbejde, og jeg citerer: »Det foreslås, at kommunerne i deres kommuneplanlægning pålægges at styrke det strategiske fokus ...«
Det vil sige, at de skal lave flere handlingsplaner for, hvad de skal gøre.
Så hvordan synes ordføreren det flugter med den her overordnede strategi, man har, hvor man også om det økonomiske siger til kommunerne, at de skal spare på administration, at man i de lovforslag, der kommer herinde fra Christiansborg, i hvert fald i det her, pålægger kommunerne en øget administration og bureaukratisk opgave?
Tak for det.
Jeg ved ikke, om jeg er blevet lidt immun over for de her samlelovforslag under covid-19, for der oplevede vi også mange af dem.
Jeg forstår godt anken og sådan nogle ting, men jeg tror bare, at jeg har vænnet mig til dem, altså at det er en del af præmissen, når vi arbejder herinde; så er der noget, der skal være færdigt til en bestemt dato, og det skal gerne ud at virke, og så samler man det, fordi det bliver lettere i forhold til alt muligt.
Jeg tror måske, at jeg har vænnet mig lidt for meget til dem, til at jeg ser det helt store problem i det.
Men jeg forstår det godt, når det er forskellige forlig, og jeg forstår godt det indviklede i det, og jeg kan sagtens sætte mig ind i – også som forholdsvis nyvalgt – at kompleksiteten i det og måden at arbejde på kræver tilvænning.
Jeg tror faktisk, at jeg var lige så kritisk over for det for 2 år siden, men jeg tror, at man måske er fedtet ind i de arbejdsgange, som er herinde.
Så vil jeg gå til lovforslaget.
Nulparkeringszoner falder ikke i god jord hos en mand, som elsker biler.
Det duer simpelt hen ikke.
Det her med ikke at have parkeringspladser duer ikke.
Jeg bryder mig heller ikke så meget om det der med, at man så nu pålægger nogle kommuner at lave de her strategiske handlingsplaner osv.
Det er ikke alt, der er dårligt i det her, men jeg synes ikke om graden af detaljer, som kommer både herindefra, men også ude fra kommunerne.
Jeg har siddet i kommunalbestyrelsen i Aarhus, og jeg har været med til at lave de lokale planlove og planlægge lokalplaner, og de er også, efter min opfattelse, alt, alt for fyldt med detaljer.
Den politisering, der sker, når man laver planlove, bryder jeg mig ikke om.
Jeg kunne godt tænke mig, at man havde en mulighed for at være objektive i de her ting, men man lægger sit politiske snit ned over dem hver gang, og det synes jeg er skidt for borgerne, for der skal være langt flere objektive krav.
Det seneste eksempel, jeg kan huske fra Aarhus, var, at når man skulle lave nye bygninger, skulle en tredjedel være almene boliger osv., og så havde man gjort sådan, at der så skulle være krav omkring det.
Nu giver man mulighed for, at man kan lave nulparkeringszoner og sådan nogle ting.
I min optik er det det forkerte sted at starte.
Jeg forstår godt hensigten med det, men hvis man virkelig vil gøre noget for den almene borger derude og noget, der vil lette dem i forhold til deres hverdag og dagligdag, så kunne man begynde at kigge på at fjerne nogle af alle de der afgifter, der er, hver gang folk lige vil bygge en lillebitte ting.
Altså, så er der afgifter: tilslutningsafgifter, bygningsafgifter og det ene og det andet.
Det er sådan noget, der er irriterende for borgeren derude.
Jeg synes grundlæggende, at når man kigger på de her mange sider, er det en blandet landhandel.
Jeg bryder mig ikke om, at man herinde fra Folketinget pålægger kommunerne mere administrativt og bureaukratisk arbejde.
Det synes jeg er en fejl.
Så er det fint, at man fjerner Agenda 21.
Det har jeg så ikke noget imod.
Så det er sådan en blandet landhandel, og hvis folk vil have delt lovforslaget, kommer jeg ikke til at modsætte mig det.
Det synes jeg er fint.
Det har vi gjort nogle gange tidligere.
Jeg kan i hvert fald huske, at det ofte har været kutyme, undtagen hvis man syntes, at der var alt for meget politik i det.
Så skulle man straffe en opposition for ikke at ville være med i en aftale; så nægtede man at dele det, sådan at man tvang dem til at stemme for det hele og sådan noget.
Jeg tror måske ikke, at der er så meget i det her, som gør, at det ikke kan lade sig gøre, men det kan ministeren redegøre for.
Så det er en blandet landhandel, som det nu er, når seks meget forskellige forslag bliver lagt sammen til ét lovforslag.